АҞӘА, рашәара 7 – Sputnik, Бадри Есиава. Аԥснытәи абоксиор Енри Агрба ҳтәыла ахьӡала дықәгылоит FCF-MMA аверсиала Напышьашәала аиқәԥаразы Адунеи ачемпионат, абри атәы Sputnik акорреспондент изеиҭиеиҳәеит аспортсмен ихаҭа.
"Рашәара 21 рзы ҳҽаҳкапануеит, ақәԥарақәа ирылагоит амза 22 рзы. Уи аҽны акымкәа-ҩбамкәа аиқәԥарақәа мҩаԥызгараны сыҟоуп. Урҭ зегьы рыҟны саиааир, апрофессионалтә спортсменцәа злахәу афинал ахь снеиуеит. Макьана цқьа исыздыруам, шаҟантәы саиааир акәу, аха 3-4 еиқәԥара актәи амш азы имҩаԥызгоит", - иҳәеит Агрба.
Кисловодсктәи атурнир аԥҟарақәа уадаҩуп, азгәеиҭеит аԥсуа спортсмен.
"Исҿагыланы иқәԥо арбақәан макьана исыздыруам, аха сара сахәаԥшуан Урыстәыла ачемпионат, уи акомандазы иқәгыло здыруазарц азы. Уажәшьҭа инықәырԥшшәа еилыскаауеит аринг аҟны исқәшәар зылшо", - иҳәеит Агрба.
Иара иааиуа иеиқәԥарақәа иҽырзыҟаиҵоит Гагреи Шәачеи ақалақьқәа рыҟны. Уажәы Енри 83 кьыла дыҟоуп, атурнир аҟынӡа 8 кьылак игирхароуп.
Уаанӡа Енри Агрба 2018 шықәсазы FCF-MMA аверсиала Иеилаԥсоу аиқәԥарақәа рзы Адунеи ачемпионат аҟны актәи аҭыԥ ааникылахьан.